L-UE tenfasizza t-tħassib serju tagħha dwar is-sitwazzjoni politika u umanitarja li sejra għall-agħar fil-Venezwela. L-azzjonijiet kontinwi kontra membri tal-Assemblea Nazzjonali, inkluż arresti arbitrarji u t-tneħħija tal-immunità parlamentari tagħhom, qed ifixklu l-ħidma Kostituzzjonali tal-Assemblea Nazzjonali. Is-sitwazzjoni umanitarja drammatika li wasslet għall-eżodu massiv tal-Venezwelani minn pajjiżhom tindika wkoll l-urġenza ta' mod politiku biex joħorġu minn din il-kriżi, permezz ta' elezzjonijiet presidenzjali ħielsa u kredibbli. L-UE tissottolinja l-ħtieġa għal koordinazzjoni akbar fost l-atturi internazzjonali kollha b'appoġġ għall-ħidma attwali lejn eżitu negozjat li jwassal għal elezzjonijiet ħielsa u ġusti. Għal din ir-raġuni, qed tintensifika l-inizjattivi tagħha ta' komunikazzjoni anke permezz tal-Grupp ta' Kuntatt Internazzjonali u l-Konsulent Speċjali li ġie maħtur dan l-aħħar. L-UE ser tkompli tissorvelja s-sitwazzjoni u tinsab lesta li tuża l-miżuri kollha xierqa bħala rispons għall-iżviluppi fuq il-post. F'dan il-kuntest, l-Unjoni Ewropea ttenni l-appoġġ tagħha għall-proċess iffaċilitat tan-Norveġja li jinvolvi l-atturi politiċi Venezwelani rilevanti bil-għan ta' soluzzjoni politika u demokratika għall-kriżi. Hija tappella lill-partijiet ikkonċernati kollha tal-Venezwela biex jinvolvu ruħhom f'dan il-proċess in bona fede u biex iwittu t-triq għas-suċċess tiegħu permezz ta' miżuri konkreti ta' tisħiħ tal-fiduċja, bħar-rilaxx tal-priġunieri. L-UE tinsab lesta li tappoġġa l-implimentazzjoni tar-riżultati ta' dan il-proċess jekk il-partijiet jitolbu dan, u biex tkompli tgħin lil dawk fil-bżonn b'konformità sħiħa mal-prinċipji tal-umanità, in-newtralità, l-imparzjalità u l-indipendenza. Il-Pajjiżi Kandidati l-Maċedonja ta' Fuq*, il-Montenegro*, is-Serbja* u l-Albanija*, u l-pajjiżi tal-EFTA l-Iżlanda u l-Liechtenstein, membri taż-Żona Ekonomika Ewropea, kif ukoll ir-Repubblika tal-Moldova, u l-Georgia jallinjaw ruħhom ma' din id-dikjarazzjoni. * - Il-Maċedonja ta' Fuq, il-Montenegro, is-Serbja u l-Albanija għadhom jagħmlu parti mill-Proċess ta' Stabbilizzazzjoni u ta' Assoċjazzjoni.